**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума о сарадњи између Републике Србије и Евроџаст-а садржан је у члану 99. став 1. тачка 4. Устава Републике Србије, према коме је у надлежности Народне скупштине да потврђује међународне уговоре, када је законом предвиђена обавеза њиховог потврђивања.

**II. РАЗЛОЗИ ЗА ПОТВРЂИВАЊЕ СПОРАЗУМА**

Евроџаст (European Union Agency for Criminal Justice Cooperation - Eurojust) је орган Европске уније за правосудну сарадњу у кривичним стварима, са седиштем у Хагу, основан одлуком Савета министара Европске уније 2002/187/ПУП од 28. фебруара 2002. године која је измењена Одлуком Савета министара ЕУ 2003/659/ПУП од 18. јуна 2003. године и Одлуком Савета министара ЕУ 2009/426/ПУП од 16. децембра 2008. године, у чијем раду учествују представници држава чланица Европске уније. Основан је у циљу повећања ефикасности сарадње и координације између надлежних органа држава чланица Европске уније за истраге и кривично гоњење починилаца озбиљног прекограничног и организованог криминала, као и за унапређење поступака пружања сложених облика међународне правне помоћи у кривичним стварима и убрзање поступака изручења.

Евроџаст је овлашћен да са трећим државама склапа споразуме о сарадњи, којима се уређују питања међусобне сарадње из надлежности тог органа, што подразумева да те државе, ако желе, могу да именују свог националног представника, односно официра за везу при Евроџаст-у.

Закључењем Споразума унапредиће се сарадња на подручју правосуђа и унутрашњих послова са државама чланицама Европске уније, као и другим државама, које су склопиле сличне споразуме са Евроџаст-ом и створити услови за чвршћу, обавезнију и ефикаснију сарадњу у борби против тешких облика међународног криминала.

**III. ОЦЕНА ПОТРЕБЕ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За извршавање наведеног споразума неће бити потребна финансијска средства у буџету у 2019. години, док ће се у наредним годинама споразум извршавати у оквиру лимита који Министарство финансија утврђује у поступку припреме и доношења Закона о буџету Републике Србије, а у износу које је Републичко јавно тужилаштво навело у обрасцу стандардне методологије за процену финансијских ефеката акта за 2020. годину, са увећањем за 2021. годину.

**IV. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се да се Закон о потврђивању Споразума о сарадњи између Републике Србије и Евроџаст-а, ради испуњења међународних обавеза Републике Србије које су садржане у Заједничкој позицији Европске уније и Републике Србије за Поглавље 24: „Правда, слобода и безбедност”, потпоглавље Правосудна сарадња у грађанским и кривичним стварима.

**V. РАЗЛОЗИ ЗА СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ – МЕЂУНАРОДНИ УГОВОРИ”**

Уставни основ за ступање на снагу овог закона пре осмог дана од дана објављивања у „Службеном гласнику Републике Србије – Међународни уговори” садржан је у члану 196. став 4. Устава Републике Србије, који предвиђа да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

Потребно је да овај закон ступи на снагу у року краћем од рока прописаног Уставом, како би се испоштовали рокови усаглашени са Евроџаст-ом о датуму почетка примене нових прописа Европске уније који уређују рад Евроџаст-а, а то је 12. децембар 2019. године. Да би се испуниле обавезе Републике Србије, неопходно је да Закон ступи на снагу наредног дана од дана објављивања у „Службеном гласнику Републике Србије – Међународни уговори”, а он треба да буде пре наведеног датума.